Yhteisöjen tuomioistuimen tuomio (viides jaosto) 26 päivänä syyskuuta 2000. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivit 94/55/EY ja 96/86/EY - Direktiivien määräajassa tapahtuvan täytäntöönpanon laiminlyönti. - Asia C-408/99.



Oikeustapauskokoelma 2000 sivu I-07799



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen, jota ei ole kiistetty

(EY 226 artikla)

Asianosaiset

Asiassa C-408/99,

Euroopan yhteisöjen komissio, asiamiehenään oikeudellinen neuvonantaja M. Wolfcarius, prosessiosoite Luxemburgissa c/o oikeudellisen yksikön virkamies C. Gómez de la Cruz, Centre Wagner, Kirchberg,

kantajana,

vastaan

Irlanti, asiamiehenään Chief State Solicitor M. A. Buckley, prosessiosoite Luxemburgissa Irlannin suurlähetystö, 28 route d'Arlon,

vastaajana,

jossa kantaja vaatii yhteisöjen tuomioistuinta toteamaan, että Irlanti ei ole noudattanut vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/EY (EYVL L 319, s. 7) ja direktiivin 94/55/EY mukauttamisesta tekniikan kehitykseen 13.12.1996 annetun komission direktiivin 96/86/EY (EYVL L 335, s. 43) mukaisia velvoitteitaan, koska se ei ole antanut näiden direktiivien noudattamisen edellyttämiä lakeja, asetuksia ja hallinnollisia määräyksiä tai koska se ei ainakaan ole ilmoittanut näitä toimenpiteitä komissiolle,

YHTEISÖJEN TUOMIOISTUIN

(viides jaosto),

toimien kokoonpanossa: jaoston puheenjohtaja D. A. O. Edward sekä tuomarit L. Sevón, P. J. G. Kapteyn, H. Ragnemalm (esittelevä tuomari) ja M. Wathelet,

julkisasiamies: A. Saggio,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 25.5.2000 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 25.10.1999 ja jossa yhteisöjen tuomioistuinta vaaditaan toteamaan, että Irlanti ei ole noudattanut vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/EY (EYVL L 319, s. 7) ja direktiivin 94/55/EY mukauttamisesta tekniikan kehitykseen 13.12.1996 annetun komission direktiivin 96/86/EY (EYVL L 335, s. 43) mukaisia velvoitteitaan, koska se ei ole antanut näiden direktiivien noudattamisen edellyttämiä lakeja, asetuksia ja hallinnollisia määräyksiä tai koska se ei ainakaan ole ilmoittanut näitä toimenpiteitä komissiolle.

2 Direktiivin 94/55/EY 10 artiklan ja direktiivin 96/86/EY 2 artiklan mukaan jäsenvaltioiden oli saatettava näiden direktiivien noudattamisen edellyttämät lait, asetukset ja hallinnolliset määräykset voimaan ennen 1.1.1997 ja ilmoitettava tästä komissiolle viipymättä.

3 Koska komissio ei saanut mitään ilmoitusta direktiivien 94/55/EY ja 96/86/EY täytäntöönpanotoimista niissä asetetun määräajan päätyttyä, komissio kehotti 31.3.1998 päivätyssä virallisessa huomautuksessa Irlannin hallitusta esittämään huomautuksensa kahden kuukauden määräajassa.

4 Irlannin viranomaiset ilmoittivat 26.5.1998 päivätyllä kirjeellään komissiolle, että direktiivi 94/55/EY, sellaisena kuin se on direktiivillä 96/86/EY muutettuna, pannaan täytäntöön sellaiseen lainsäädäntöön perustuvan sääntelyn mukaisesti, jota valmistellaan parhaillaan, ja heti kun parlamentti on antanut tämän lainsäädännön.

5 Komissio lähetti 16.10.1998 Irlannille perustellun lausunnon, jossa se kehotti tätä toteuttamaan direktiiveihin 94/55/EY ja 96/86/EY perustuvien velvoitteiden noudattamisen edellyttämät toimenpiteet kahden kuukauden kuluessa perustellun lausunnon tiedoksiantamisesta.

6 Irlannin viranomaiset ilmoittivat komissiolle 24.11.1998 päivätyllä kirjeellään, että sääntely toteutetaan niin pian kuin mahdollista parlamentin annettua kyseisen lainsäädännön.

7 Koska komissio ei saanut mitään muuta tietoa siitä, että lainsäädäntömenettely olisi saatu päätökseen ja että kyseinen lainsäädäntö olisi annettu, komissio nosti tämän kanteen.

8 Komissio esitti kanteessaan, että koska Irlanti ei ollut pannut direktiivejä 94/55/EY ja 96/86/EY täytäntöön asetetussa määräajassa, tämä on jättänyt noudattamatta perustamissopimuksen mukaisia velvoitteitaan.

9 Irlanti ei kiistä jättäneensä noudattamatta jäsenyysvelvoitteitaan, vaan tyytyy väittämään, että ministeriöiden välinen työryhmä valmistelee parhaillaan mainittujen direktiivien täytäntöönpanemiseksi tarvittavan sääntelyn luonnosta.

10 Koska näin ollen näiden kahden direktiivin täytäntöönpanoa ei ollut toteutettu niissä asetetussa määräajassa, on komission nostamaa kannetta pidettävä perusteltuna.

11 Näin ollen on todettava, että Irlanti ei ole noudattanut direktiivien 94/55/EY ja 96/86/EY mukaisia velvoitteitaan, koska se ei ole säädetyssä määräajassa antanut näiden direktiivien noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

12 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja koska Irlanti on hävinnyt asian, viimeksi mainittu on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(viides jaosto)

on antanut seuraavan tuomiolauselman:

1) Irlanti ei ole noudattanut vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/EY ja direktiivin 94/55/EY mukauttamisesta tekniikan kehitykseen 13.12.1996 annetun komission direktiivin 96/86/EY mukaisia velvoitteitaan, koska se ei ole antanut säädetyssä määräajassa näiden direktiivien noudattamisen edellyttämiä lakeja, asetuksia ja hallinnollisia määräyksiä.

2) Irlanti velvoitetaan korvaamaan oikeudenkäyntikulut.